
פרוטוקול מס' 4

מישיבת ועדת העבודה והרווחה
יום שני, יג' באב תשנ"ט, 26.7.99, שעה 9:30

נכחו:

חברי הוועדה:	דוד טל - היו"ר
		איוב קרא


מוזמנים:	דר' בועז לב               -   משנה רפואי למנכ"ל משרד הבריאות
		מיכה בר-חנא           -    משרד הבריאות
		נתן סמוך                  -    לשכה משפטית, משרד הבריאות
		אל"מ משה בורשטיין -  ראש ענף רפואה, משרד הבטחון
		סא"ל הווי עמיטל     -   משרד הבטחון
		סרן אודי אלפסי       -   יועמ"ש קרפ"ר, משרד הבטחון
		סרן רונן הירש          -   עוזר לע' פצ"ר, משרד הבטחון
		יוסף גורדון               -  אגף התקציבים, משרד האוצר
		דני אלקיים               -  מחלקת גבייה, המוסד לביטוח לאומי
		ג'ודי וסרמן               -  הלשכה המשפטית,  המוסד לביטוח לאומי
		אלי עמיאל                -  מנהל אגף חשבונות, המוסד לביטוח לאומי
		מיכאל רוזנבלוט       -  קופת חולים כללית
		יואב כהן                   -  קופת חולים לאומית
		חזקיה ישראל           -  התאחדות התעשיינים




היועץ המשפטי:	 משה בוטון

מנהלת הוועדה:   שירלי אברמי

קצרנית:  	  טלי רם




סדר היום:

תקנות ביטוח בריאות ממלכתי (הסדרים לגבי חיילים ובני משפחותיהם) (תיקון), התשנ"ט- 1999.






תקנות ביטוח בריאות ממלכתי (הסדרים לגבי חיילים ובני משפחותיהם) (תיקון),
התשנ"ט- 1999

היו"ר דוד טל:

	בוקר טוב. אני מתכבד לפתוח את ישיבת ועדת העבודה והרווחה. על סדר היום תקנות ביטוח בריאות ממלכתי (הסדרים לגבי חיילים ובני משפחותיהם) (תיקון), התשנ"ט- 1999.

ידידי המשנה למנכ"ל משרד הבריאות, בבקשה.

בועז לב:

קודם כל, אני רוצה לברך את חבר הכנסת טל על מינויו לראש הוועדה. אני מקווה מאד שאנחנו הולכים לקראת שנים ארוכות של פעילות חקיקתית ברוכה.

היו"ר דוד טל:

אמרתי לשר הבריאות, שבמקרה או לא במקרה הוא בן סיעתי, שלא יהיו לו הנחות בגלל שאני יושב ראש הוועדה. 

בועז לב:

אני מקווה שיהיו לציבור הנחות בגין זה שאתה יושב ראש הוועדה, ואין לי ספק שכך יהיה.

אני חושב שכאן אנחנו פותחים את המסכת הזאת בתקנה שכולנו יכולים להתברך בה. היא פרי עבודה מאד ממושכת ולמרות שהסוגיה נראית לכאורה שולית, מדובר כאן באוכלוסיה די פגועה של מועמדים לשירות בטחון, שמפאת מחלה שאינה מכשירה אותם לשירות בטחון ומקנה להם פרופיל 21 של אי כשירות, כאן בעצם הצטברו יחד קופות החולים, משרד הבריאות, משרד הבטחון, המוסד לביטוח לאומי, כדי לאפשר לאותם חיילים לשרת בכבוד, כאשר הסוגיה שהיתה בעייתית היא מי ישא בעלות הטיפול של החיילים הללו במהלך שירותם. 	

יש סיכום שמקבל ביטוי בתקנה הזאת, כאשר המשך הטיפול בהם יהיה באמצעות קופות החולים בהן הם היו מבוטחים ממילא, ואילו פגיעות שהן במהלך ועקב השירות, יפוצו על ידי צה"ל ומערכת הבטחון בהמשך, כך שאני חושב שכאן אנחנו נותנים לאוכלוסיה מאד פגועה שלא התקבלה לצה"ל עד עתה אלא במקרים מאד מיוחדים, אפשרות לשרת בכבוד בצה"ל.

היו"ר דוד טל:

לגבי התחולה, אנחנו מדברים על ה- 1 בספטמבר 1999?

משה בוטון:

אנחנו אישרנו את התקנות, זה רק ענין התחולה. 

היו"ר דוד טל:

לאיש ממערכת הבטחון יש מה לומר?

אל"מ משה בורשטיין:

אנחנו רק מברכים.




היו"ר דוד טל:

גם אתם מצטרפים לברכות. 

אנשי קופות החולים סומכים את ידיהם?

יואב כהן:

	אנשי קופת חולים סומכים את ידיהם, אחרי הוויכוחים הגדולים שהיו על הסעיף הקטן הזה.

היו"ר דוד טל:

	של התחולה.

יואב כהן:

	לא של התחולה. הרי היה ויכוח על הנושא של הפגיעה תוך כדי שירות, שזה יהיה מעוגן בתוך התקנות. כשזה הוסף לתוך התקנות,  אין בעיה.

משה בוטון:

	זה היה כבר בפעם הקודמת. 

היו"ר דוד טל:

	יש כאן מישהו שלא רוצה לברך על כך?

	אם כך, אנחנו מאשרים את תקנות ביטוח בריאות ממלכתי (הסדרים לגבי חיילים ובני משפחותיהם) (תיקון), התשנ"ט- 1999, בהסכמתו של חבר הכנסת קרא?

איוב קרא:

	כן.

היו"ר דוד טל:
	
	אנחנו מאשרים את התקנות. 

בועז לב:

	תודה רבה. 

הישיבה ננעלה בשעה 9:40.

